CELEX: 32018R0074
Language: sk
Date: 2018-01-17 00:00:00
Title: Nariadenie Komisie (EÚ) 2018/74 zo 17. januára 2018, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny fosforečnej – fosforečnanov – di-, tri- a polyfosforečnanov (E 338 – 452) v mrazenom mäse na vertikálnom ražni v tvare homole (Text s významom pre EHP )

18.1.2018   
            
            
               SK
            
            
               Úradný vestník Európskej únie
            
            
               L 13/21
            
         NARIADENIE KOMISIE (EÚ) 2018/74
   zo 17. januára 2018,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny fosforečnej – fosforečnanov – di-, tri- a polyfosforečnanov (E 338 – 452) v mrazenom mäse na vertikálnom ražni v tvare homole
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               Dňa 28. augusta 2015 bola predložená žiadosť o povolenie na používanie kyseliny fosforečnej, fosforečnanov, difosforečnanov, trifosforečnanov a polyfosforečnanov (ďalej len „fosforečnany“) ako stabilizátora a zvlhčovadla v mrazenom mäse na vertikálnom ražni v tvare homole patriaceho do kategórie potravín 08.2 „Mäsové prípravky v zmysle vymedzenia v nariadení (ES) č. 853/2004“ v časti E prílohy II k nariadeniu (ES) č. 1333/2008. Žiadosť bola následne sprístupnená členským štátom podľa článku 4 nariadenia (ES) č. 1331/2008.
            
         
               (4)
            
            
               Používanie fosforečnanov je potrebné na čiastočnú extrakciu a štiepenie mäsových bielkovín na vytvorenie proteínového filmu na mrazenom mäse na vertikálnom ražni v tvare homole, ktorý umožňuje spojenie kúskov mäsa s cieľom zabezpečiť homogénne mrazenie a opekanie. Okrem toho fosforečnany zabezpečujú, aby mäso zostalo šťavnaté pri rozmrazovaní a aby mrazené mäso na vertikálnom ražni v tvare homole zostalo stabilné. Táto technologická potreba bola uznaná v prípade mrazeného mäsa na rotujúcom vertikálnom ražni v tvare homole, ktoré bolo vyrobené z ovčieho, jahňacieho, teľacieho alebo hovädzieho mäsa ošetreného tekutými prísadami alebo z hydinového mäsa ošetreného alebo neošetreného tekutými prísadami používaného samostatne alebo v kombinácii, ako aj krájaného alebo mletého a pripraveného tak, aby ho mohol prevádzkovateľ potravinárskeho podniku opekať. Dôkladne opečené pásy mäsa sú následne spotrebované konečným spotrebiteľom.
            
         
               (5)
            
            
               Podľa článku 3 ods. 2 nariadenia (ES) č. 1331/2008 musí Komisia požiadať Európsky úrad pre bezpečnosť potravín (ďalej len „úrad“) o stanovisko s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by predmetná aktualizácia nemala mať vplyv na ľudské zdravie.
            
         
               (6)
            
            
               Bezpečnosť fosforečnanov vyhodnotil Vedecký výbor pre potraviny, ktorý stanovil maximálny prípustný denný príjem, vyjadrený ako fosfor, na 70 mg/kg telesnej hmotnosti (3). Fosforečnany sa povoľujú na používanie ako prídavné látky v potravinách v širokej škále potravín vrátane mäsových výrobkov a určitých mäsových prípravkov. Preto sa neočakáva, že rozšírenie používania na mrazené mäso na vertikálnom ražni v tvare homole bude mať výrazný vplyv na celkové vystavenie účinkom fosforečnanov. S cieľom obmedziť ďalšie vystavenie účinkom pridaných fosforečnanov by sa rozšírenie používania malo obmedziť len na mrazené mäso na vertikálnom ražni v tvare homole, v prípade ktorého bola identifikovaná technologická potreba.
            
         
               (7)
            
            
               Keďže rozšírené používanie uvedených prídavných látok znamená aktualizáciu zoznamu Únie, ktorá pravdepodobne nemá vplyv na ľudské zdravie, nie je potrebné žiadať úrad o stanovisko.
            
         
               (8)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. januára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Správy Vedeckého výboru pre potraviny, 25. séria, 1991, s. 13.
   
      PRÍLOHA
      V časti E prílohy II k nariadeniu (ES) č. 1333/2008 sa v kategórii potravín 08.2 „Mäsové prípravky v zmysle vymedzenia v nariadení (ES) č. 853/2004“ položka týkajúca sa kyseliny fosforečnej – fosforečnanov – di-, tri- a polyfosforečnanov (E 338 – 452) nahrádza takto:
      
         
                      
                  
                  
                     „E 338 – 452
                  
                  
                     Kyselina fosforečná – fosforečnany – di- tri- a polyfosforečnany
                  
                  
                     5 000 
                  
                  
                     (1) (4)
                  
                  
                     iba párky a mäkké salámy (breakfast sausages): v týchto výrobkoch je mäso pomleté tak, aby sa svalové a tukové tkanivo úplne rozptýlilo, a vláknina tak vytvárala s tukom emulziu, ktorá dodáva týmto výrobkom ich charakteristický vzhľad; fínska vianočná šunka nasolená šedou soľou, mleté mäso (burger meat) obsahujúce najmenej 4 % zeleniny a/alebo obilnín vmiešaných do mäsa, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása a Syrová klobása a mrazené mäso na rotujúcom vertikálnom ražni v tvare homole vyrobené z ovčieho, jahňacieho, teľacieho a/alebo hovädzieho mäsa ošetreného tekutými prísadami alebo z hydinového mäsa ošetreného alebo neošetreného tekutými prísadami používaného samostatne a/alebo v kombinácii, ako aj krájaného a/alebo mletého a pripraveného tak, aby ho mohol prevádzkovateľ potravinárskeho podniku opekať a konečný spotrebiteľ následne konzumovať.“